Predkladacia správa

Informácia o výsledku kontroly dodržania podmienok Rámcovej zmluvy Finančného memoranda 1998 pri vybraných projektoch je spracovaná a predložená na rokovanie vlády SR na základe uznesenia vlády SR  č. 640/2006 zo dňa 1. augusta 2007 (bodu B.4), ktorým bolo schválené „Zameranie kontrolnej činnosti Úradu vlády  SR na II. polrok 2007“. Kontrolu vykonali zamestnanci Úradu vlády SR, sekcie kontroly a boja proti korupcii – odboru ochrany finančných záujmov Európskej únie a boja proti korupcii.

Cieľom kontroly bolo zistiť dodržanie podmienok Rámcovej zmluvy Finančného memoranda 1998 pri vybraných projektoch v Ministerstve životného prostredia SR (MŽP SR), najmä plnenie povinností MŽP SR a vybraných príjemcov pomoci vyplývajúcich z Grantovej zmluvy pre decentralizovaný program „Vonkajšia pomoc európskeho spoločenstva“ uzatvorenej s obstarávateľom MŽP SR ako Implementačnou agentúrou pre Environmentálnu grantovú schému (IA EGS) pri implementácii vybraných projektov a dodržanie podmienok Finančného memoranda 1998, vykonanie kontrol vybraných projektov vnútornou kontrolou, resp. iným orgánom kontroly (aj inštitúciou ES)                      a identifikácia nezrovnalostí. V prípade zistenia nedostatkov zabezpečiť prijatie opatrení na ich odstránenie.
Kontrola dodržania podmienok Rámcovej zmluvy Finančného memoranda 1998 pri vybraných projektoch bola vykonaná v čase od 17. 9. 2007 do 15. 11. 2007 za kontrolované obdobie od  1. 1. 1998 do 31. 10. 2007.	
Vykonanou kontrolou v MŽP SR sa zistilo, že odbor rezortnej kontroly MŽP SR nevykonal kontrolu dvoch vybraných projektov a že príjemca pomoci (mestská časť Košice – Ťahanovce zastúpená starostom) v rozpore s  čl. 3 ods. 4 grantovej zmluvy nepredložil požadovanú bankovú záruku.

Výsledky kontroly, z ktorých vychádza predložená informácia, sú obsahom protokolu o výsledkoch kontroly, boli prerokované v súlade so zákonom č. 10/1996 Z. z. o kontrole v štátnej správe v znení neskorších predpisov a kontrolovanému subjektu bolo uložené prijať opatrenia na odstránenie zistených nedostatkov.

Úrad vlády SR vykonal kontrolu podľa zákona č. 10/1996 Z. z. o kontrole v štátnej správe v znení neskorších predpisov. Úrad vlády SR nie je orgánom finančnej kontroly podľa osobitného predpisu (zákon č. 502/2001 Z. z. o finančnej kontrole a vnútornom audite a o zmene a doplnení niektorých zákonov a ktorým sa menia a dopĺňajú niektoré ďalšie zákony), a preto nebolo možné vykonať finančnú kontrolu.

Predložený materiál nemá finančný, ekonomický, environmentálny vplyv, ani vplyv na zamestnanosť a podnikateľské prostredie, preto sa doložka nevyhotovuje.